### NN 74/2017 (28.7.2017.), Odluka o proglašenju projekta »Sustav prikupljanja, odvodnje i pročišćavanja otpadnih voda s područja aglomeracije Rovinj« strateškim investicijskim projektom Republike Hrvatske

VLADA REPUBLIKE HRVATSKE

1800

Na temelju članka 11. Zakona o strateškim investicijskim projektima Republike Hrvatske (»Narodne novine«, br. 133/13, 152/14 i 22/16), Vlada Republike Hrvatske je na sjednici održanoj 27. srpnja 2017. godine donijela

ODLUKU

O PROGLAŠENJU PROJEKTA »SUSTAV PRIKUPLJANJA, ODVODNJE I PROČIŠĆAVANJA OTPADNIH VODA S PODRUČJA AGLOMERACIJE ROVINJ« STRATEŠKIM INVESTICIJSKIM PROJEKTOM REPUBLIKE HRVATSKE

I.

Na prijedlog Povjerenstva za procjenu i utvrđivanje prijedloga strateških projekata, projekt pod nazivom »Sustav prikupljanja, odvodnje i pročišćavanja otpadnih voda s područja aglomeracije Rovinj« (u daljnjem tekstu: Projekt) proglašava se strateškim investicijskim projektom Republike Hrvatske.

II.

Vrijednost ukupnih troškova Projekta procijenjena kroz materijalnu i nematerijalnu imovinu iznosi 279.828.585,00 kuna s porezom na dodanu vrijednost.

III.

Investitor je trgovačko društvo Odvodnja Rovinj-Rovigno d.o.o., Trg na lokvi 3/a, 52210 Rovinj, OIB: 47873119402 (u daljnjem tekstu: Investitor).

IV.

Projekt je javni investicijski projekt.

V.

Lokacija realizacije Projekta je Grad Rovinj, Istarska županija.

VI.

Projekt se odnosi na sanaciju, rekonstrukciju i izgradnju vodno-komunalne infrastrukture na području aglomeracije Rovinj čija je osnovna namjena skupljanje komunalnih otpadnih voda i njihovo pročišćavanje na uređaju za pročišćavanje otpadnih voda (UPOV) kapaciteta 63.000 ES (ekvivalent stanovnika) tipa membranski bioreaktor (MBR). Cilj ovoga Projekta je omogućiti razvoj i poboljšanje standarda pružanja usluga javne odvodnje što doprinosi povećanju učinkovitosti i sigurnosti sustava javne odvodnje odnosno podizanju ukupne razine sigurnosti i kvalitete života građana na području aglomeracije Rovinj (grada Rovinja).

VII.

Projekt ispunjava uvjete propisane Zakonom o strateškim investicijskim projektima Republike Hrvatske, zbog sljedećih činjenica:

– u skladu je s dokumentima prostornoga uređenja

– procijenjena vrijednost projekta je veća od 75.000.000,00 kuna i ima mogućnost financiranja iz fondova i programa Europske unije

– u skladu je sa strateškim dokumentima Europske unije i Republike Hrvatske

– u skladu je s obvezama preuzetim Ugovorom o pristupanju Republike Hrvatske Europskoj uniji

– znatno doprinosi postizanju većeg standarda isporuke i dostupnosti vodnih usluga

– podiže ukupnu razinu sigurnosti i kvalitete života građana na području jedinica lokalne samouprave na čijem se području provodi Projekt i

– stvara uvjete za zapošljavanje većeg broja ljudi.

VIII.

Za realizaciju Projekta potrebno je provesti sljedeće osnovne postupke i radnje:

– dovršiti rješavanje imovinskopravnih odnosa na 18 čestica na kojima je planirana izgradnja i/ili polaganje vodno-komunalne infrastrukture (osnivanje prava služnosti i sl.), koje su u vlasništvu ili pod upravljanjem javnopravnih tijela (Ministarstvo državne imovine, Grad Rovinj, Istarska županija), te drugih fizičkih i pravnih osoba

– sukladno Zakonu o izvlaštenju i određivanju naknade (»Narodne novine«, br. 74/14 i 69/17) potrebno je donijeti rješenja o potpunom odnosno nepotpunom izvlaštenju za zemljišne čestice za koje je Investitor podnio uredan zahtjev (23 zahtjeva)

– izvođač radova dužan je sukladno Zakonu o gradnji (»Narodne novine«, br. 153/13 i 20/17) ishoditi građevinsku dozvolu za izgradnju uređaja za pročišćavanje komunalnih otpadnih voda kapaciteta 63.000 ES (ekvivalent stanovnika) tipa membranski bioreaktor MBR, ugovaranje po »FIDIC-žutoj knjizi«

– provesti postupak ishođenja uporabnih dozvola, sukladno Zakonu o gradnji.

Cjeloviti pregled upravnih i drugih postupaka i radnji potrebnih za pripremu i provedbu Projekta (hodogram aktivnosti) obuhvaća:

– provedbu postupaka izvlaštenja koji su pokrenuti pred nadležnim uredom državne uprave u Istarskoj županiji donošenjem rješenja o potpunom odnosno nepotpunom izvlaštenju

Nositelj obveze: Investitor i Ured državne uprave u Istarskoj županiji

– osnivanje prava služnosti na česticama na kojima je planirana izgradnja i/ili polaganje vodno-komunalne infrastrukture koje su u vlasništvu ili pod upravljanjem javnopravnih tijela (Ministarstvo državne imovine, Grad Rovinj, Istarska županija)

Nositelj obveze: Investitor i Ministarstvo državne imovine

– ishođenje građevinske dozvole za izgradnju uređaja za pročišćavanje otpadnih voda UPOV-a Rovinj, ugovaranje po »FIDIC-žutoj knjizi«

Nositelj obveze: Izvođač radova i Ministarstvo graditeljstva i prostornoga uređenja, odnosno nadležni ured državne uprave u Gradu Rovinju.

Svi upravni i drugi postupci navedeni u predmetnom hodogramu aktivnosti kao i možebitni postupci koji nisu navedeni, a koje će biti potrebno provesti u svrhu pripreme i realizacije Projekta, provest će se sukladno propisima Republike Hrvatske.

IX.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03717-04/278
 Urbroj: 50301-25/18-17-2
 Zagreb, 27. srpnja 2017.

Predsjednik
 mr. sc. Andrej Plenković, v. r.